Sammenskrevet corona-vejledning for Folkekirken – så skal I kun læse ét sted

Baseret på Statsministeriets og Kirkeministeriets udmeldinger, biskoppernes vejledninger samt Landsforeningens svar.

Det fremgår så vidt muligt af de enkelte svar hvem afsender er, og om der er tale om et krav eller blot en anbefaling.

Opdateret 26. marts 2020 kl. 12.00.

Indholdsfortegnelse

[1.0 Gudstjenester og kirkelige handlinger 2](#_Toc36110018)

[Spørgsmål 1.1: Kan der afholdes gudstjenester, andagter, lystænding el.lign. i kirken? 2](#_Toc36110019)

[Spørgsmål 1.2: Kan der afholdes dåb og vielser? 2](#_Toc36110020)

[Spørgsmål 1.3: Kan der afholdes begravelser og bisættelser? 2](#_Toc36110021)

[Spørgsmål 1.4: Hvilke forskrifter iagttages ved gennemførelse af kirkelige handlinger? 3](#_Toc36110022)

[Spørgsmål 1.5: Kan der livestreames fra en bisættelse, anden kirkelig handling eller andagt/gudstjeneste? 3](#_Toc36110023)

[Spørgsmål 1.6: Hvordan gennemføres sjælesorg? 3](#_Toc36110024)

[2.0 Medarbejdere 4](#_Toc36110025)

[Spørgsmål 2.1: Skal menighedsrådene sende alle medarbejderne hjem? 4](#_Toc36110026)

[Spørgsmål 2.2: Skal menighedsrådene stille kirkebetjening til rådighed for kirkelige handlinger? 4](#_Toc36110027)

[Spørgsmål 2.3: Hvilke krav er der til medarbejdere, der deltager i kirkelige handlinger? 4](#_Toc36110028)

[Spørgsmål 2.4: Hvilke opgaver kan menighedsrådene pålægge medarbejderne at løse? 4](#_Toc36110029)

[Spørgsmål 2.5: Kan der afholdes personalemøder? 5](#_Toc36110030)

[Spørgsmål 2.6: Kan medarbejderne pålægges ferieafvikling og/eller afspadsering, når de er hjemsendt, hvis der ikke er mulighed for hjemmearbejde? 5](#_Toc36110031)

[Spørgsmål 2.7: Kan aftalt ferie ændres på grund af hjemsendelse? 5](#_Toc36110032)

[Spørgsmål 2.8: Hvordan aflønnes timelønnede ansatte i den periode, hvor de har tjenestefri med løn? 5](#_Toc36110033)

[Spørgsmål 2.9: Kan en arbejdsgiver vælge at udskyde ansættelse af sæsonansatte til den nuværende situation er overstået? 6](#_Toc36110034)

[Spørgsmål 2.10: Er ansatte i kirker/kapeller og på kirkegårde/krematorier udsat for øget smitterisiko ved håndtering af kister eller aske fra kremerede? 6](#_Toc36110035)

[3.0 Menighedsrådets arbejde 6](#_Toc36110036)

[Spørgsmål 3.1: Skal møder i menighedsråd og provstiudvalg aflyses? 6](#_Toc36110037)

[Spørgsmål 3.2: Er det it-mæssigt sikkert at holde møder via Skype? 6](#_Toc36110038)

[Spørgsmål 3.3: Hvordan sikres det, at beslutninger underskrives, hvis de træffes via Skype- eller telefonmøder? 7](#_Toc36110039)

[Spørgsmål 3.4: Kan formanden træffe beslutninger på menighedsrådets vegne i større udstrækning end normalt? 7](#_Toc36110040)

[Spørgsmål 3.5: Hvordan godkendes fx årsregnskabet eller beslutning om nye fælles menighedsråd, når der er frist 1. april, og menighedsrådet ikke må mødes? 7](#_Toc36110041)

[Spørgsmål 3.6: Hvad med orienteringsmødet den 12. maj 2020? 7](#_Toc36110042)

[Sundhedsmyndighedernes anbefalinger for at undgå smittespredning 8](#_Toc36110043)

# 1.0 Gudstjenester og kirkelige handlinger

## Spørgsmål 1.1: Kan der afholdes gudstjenester, andagter, lystænding el.lign. i kirken?

Nej, Folkekirken **skal** i henhold til § 5, stk. 1 i [Bekendtgørelse om forbud mod større forsamlinger og forbud mod adgang til og restriktioner for visse lokaler i forbindelse med håndtering af Coronavirussygdom 2019 (COVID-19)](https://www.retsinformation.dk/Forms/R0710.aspx?id=213485), på lige fod med andre offentlige institutioner, holde sine lokaler helt lukkede for offentligheden. Det gælder både kirker, sognegårde, uddannelsesinstitutioner og andre lokaler i folkekirken.

Det betyder, at der i folkekirken for eksempel ikke kan afholdes gudstjenester, andagter eller lystænding, selv hvis antallet af deltagere holdes under 10 personer.

Alle konfirmationer skal ifølge biskopperne udskydes til foreløbigt efter pinse. Nye datoer fastsættes lokalt så hurtigt som muligt.

Kirkeministeriet har behandlet dette i sin Q&A Q1-2 og biskopperne har behandlet det i deres vejledninger af 12, 16. og 18. marts 2020.

## Spørgsmål 1.2: Kan der afholdes dåb og vielser?

Ja, kirkelige handlinger som dåb og vielser kan gennemføres i folkekirken jf. Bekendtgørelsens § 5, stk. 2, men de **skal** overholde kravet om, at højst 10 personer inklusive præst og kirkebetjening må deltage, og sundhedsmyndighedernes forskrifter **skal** iagttages (se spørgsmål 1.4 for sundhedsmyndighedernes forskrifter).

Kirkeministeriet opfordrer til, at dåbsforældre og brudepar udskyder handlingen.

Nøddåb og nødvielser kan ifølge biskopperne fortsat foretages i private hjem. Følg sundhedsmyndighedernes generelle anbefalinger i forbindelse med besøg i private hjem.

Kirkeministeriet har behandlet dette i sin Q&A Q1-3 og biskopperne har behandlet det i deres vejledninger af 16. og 18. marts 2020.

## Spørgsmål 1.3: Kan der afholdes begravelser og bisættelser?

Ja, begravelser og bisættelser kan gennemføres i folkekirken jf. Bekendtgørelsens § 5, stk. 2 under forudsætning af, at sundhedsmyndighedernes forskrifter følges (se spørgsmål 1.4 for sundhedsmyndighedernes forskrifter).

Biskopperne peger på under den nuværende epidemi undtagelsesvist at anvende begravelsesformen ”*jordpåkastelse efter kremering”*. Se mere i [biskoppernes vejledning](https://kobenhavnsstift.dk/aktuelt/nyheder/vejledning-om-begravelsesform-ved-bisaettelser) af 19. marts 2020 herom.

Biskopperne har den 25. marts 2020 udarbejdet en samlet vejledning i forbindelse med bisættelser og begravelser, som kan findes [her](https://kobenhavnsstift.dk/aktuelt/nyheder/vejledning-om-begravelse-og-bisaettelse).

Kirkeministeriet har behandlet dette i sin Q&A Q1-3 og biskopperne har behandlet det i deres vejledninger af 16. og 18. marts 2020.

## Spørgsmål 1.4: Hvilke forskrifter iagttages ved gennemførelse af kirkelige handlinger?

Det følger af Bekendtgørelsens § 7, at der maksimalt må tillades adgang for 1 person pr. 4 kvm gulvareal i kirkens skib. Det betyder, at der maksimalt må være adgang for 50 personer, hvis kirkens skib har et areal på 200 kvm, og at der aktivt for den enkelte kirke skal foretages en realistisk vurdering af, hvordan der kan holdes den nødvendige afstand under hensyn til siddeareal og kirkebænke mv.

Det er ifølge Kirkeministeriet og biskopperne menighedsrådets ansvar sammen med provst og præst at foretage en lokal vurdering og meddele det præcise antal max deltagere med opslag på kirkedøren. Fastsættelse af antal sker i balance mellem hensynet kirkens indretning og det almene vel, hvor folkekirken som det øvrige samfund skal undgå smittespredning.

Præsten og kirkebetjeningen tæller med i deltagerbegrænsningen på 10 personer ved dåb og vielser samt i det arealbegrænsede antal deltagere ved begravelser og bisættelser.

Ifølge biskopperne, skal kirketjener/graver og præst begge stå ved døren og sammen sørge for, at kun det fastlagte antal deltagere får adgang til kirken.

Biskopperne opfordrer til, at de pårørende tydeligt skriver i dødsannoncer, at kun inviterede deltagere kan være sikre på at få adgang til kirkerummet i forbindelse med begravelsen eller bisættelsen, og at der deltager så få som muligt.

Der **skal** samtidig opsættes informationsmateriale fra Sundhedsstyrelsen om, at personer, der har symptomer på Corinavirussygdom, bør isolere sig i hjemmet, og om god hygiejne og hensigtsmæssig adfærd. Endelig skal der så vidt muligt være vand og sæbe eller håndsprit tilgængeligt ved kirken.

Find link til infomateriale til opsætning her: <https://www.menighedsraad.dk/medlemsydelser/coronavirus/materialer/>

Tiltagene håndhæves af politiet og gælder foreløbigt frem til og med den 13. april 2020.

Kirkeministeriet har behandlet dette i sin Q&A Q1-4 og biskopperne har behandlet det i deres vejledninger af 16. og 18. marts 2020.

## Spørgsmål 1.5: Kan der livestreames fra en bisættelse, anden kirkelig handling eller andagt/gudstjeneste?

Kirkeministeriet har udarbejdet en vejledning den 23. marts 2020 om menighedsrådenes anvendelse af transmission fra kirkerne. Vejledningen beskriver mulighederne for streaming af kirkelige handlinger, andagter og gudstjenester, og indeholder en række samtykkeerklæringer til brug ved eventuelle optagelser.

[Vejledning til menighedsrådene vedrørende deres anvendelse af transmission fra kirkerne (streaming).](https://kobenhavnsstift.dk/aktuelt/nyheder/vejledning-vedroerende-tranmission-fra-kirkerne)

Kirkeministeriet har behandlet dette i sin Q&A Q20.

## Spørgsmål 1.6: Hvordan gennemføres sjælesorg?

Se biskoppernes retningslinjer fra den 17. marts 2020 for sjælesorg i hjemmet under coronapandemien [her](https://kobenhavnsstift.dk/aktuelt/nyheder/retningslinjer-for-sjaelesorg-i-hjemmet-under-coronapandemien), og hvilke forholdsregler der skal tages, hvis præsten skal deltage i en sjælesorgssamtale hos en coronasmittet.

Kirkeministeriet har behandlet spørgsmålet i sin Q&A Q18.

# 2.0 Medarbejdere

## Spørgsmål 2.1: Skal menighedsrådene sende alle medarbejderne hjem?

Nej, ikke nødvendigvis. Regeringen ændrede den 23. marts 2020 retningslinjerne for offentligt ansatte, hvis opgaver foregår udendørs og ikke indebærer nævneværdig menneskelig kontakt. Denne gruppe af ansatte kan derfor arbejde som normalt under overholdelse af sundhedsmyndighedernes anvisninger med blandt andet afstand. Se mere på [coronasmitte.dk](http://www.coronasmitte.dk/) og på dette link <https://politi.dk/coronavirus-i-danmark/forlaengelse-af-tiltag-mod-covid-19-i-danmark>.

Det er Landsforeningens vurdering, at menighedsrådene på baggrund af de ændrede retningslinjer kan pålægge kirketjenere, der normalt udfører rengørings- og tilsynsopgaver, der foregår udendørs, på ny at varetage disse opgaver, hvis det kan ske uden nævneværdig menneskelig kontakt og under overholdelse af sundhedsmyndighedernes anvisninger.

Repræsentanter for biskopperne og stiftskontorchefer, Foreningen af Danske Kirkegårdsledere FDK, Forbundet for Kirke- og Kirkegårdsansatte FAKK, Danske Krematoriers Landsforening DKL, Faglig Fælles Forbund 3F og Landsforeningen af Menighedsråd har udarbejdet en vejledning om arbejdets tilrettelæggelse på kirkegårdene. Vejledningen kan ses her. <https://kobenhavnsstift.dk/aktuelt/nyheder/vejledning-om-tilrettelaeggelse-af-arbejdet-paa-kirkegaarde>
Plakat til opsætning på kirkegården kan findes her. <https://www.menighedsraad.dk/medlemsydelser/coronavirus/materialer/>

Menighedsrådene **skal** sende øvrige medarbejdere hjem indtil videre til og med den 13. april 2020. De hjemsendte skal så vidt muligt arbejde hjemmefra. Men alle hjemsendte vil få løn i den offentlig sektor, også hvis de ikke kan udføre deres sædvanlige opgaver hjemmefra.

Menighedsrådene kan ligesom andre offentlige arbejdsgivere bede de ansatte møde på den sædvanlige arbejdsplads og udføre opgaver, som ikke kan udføres hjemmefra, og som vurderes strengt nødvendige (se spørgsmål 2.2 og 2.4). Det er menighedsrådet, der bestemmer, om medarbejderen skal møde på arbejde eller arbejde hjemme.

Kirkeministeriet har behandlet dette i sin Q&A Q4-6 og biskopperne har behandlet det i deres vejledninger af 16. og 18. marts 2020.

## Spørgsmål 2.2: Skal menighedsrådene stille kirkebetjening til rådighed for kirkelige handlinger?

Ja, menighedsrådet **skal** ifølge Kirkeministeriet som hidtil stille den nødvendige kirkebetjening til rådighed, jf. ansættelsesloven og brugs- og bestyrelsesloven, men med et minimum af personale, dvs. præst, organist og kirketjener, og sådan at antallet af kirkesangere minimeres eller udelades. Der opfordres til, at menighedsrådet i dialog med præsten vurderer, hvor stor en del af den sædvanlige kirkebetjening, som er strengt nødvendig.

Der gælder som udgangspunkt ikke særlige restriktioner vedrørende kirkesangere. Som med det øvrige personale, skal det nøje overvejes om, og i hvilket begrænset omfang kirkesangernes deltagelse i en kirkelige handling er strengt nødvendig. Hvis det vurderes at være nødvendigt, skal sundhedsmyndighedernes anvisninger overholdes.

Generelt kan det anbefales, at der i forbindelse med sang, sangere og fællessang holdes en længere afstand til andre end ellers (mere end 2 meter), og at fællessang i små rum undlades.

Organisten kan øve i kirken forud for den kirkelige handling. Det er også i denne forbindelse en forudsætning, at sundhedsmyndighedernes anvisninger følges.

I tilfælde, hvor kirkens sædvanlige personale har symptomer på corona, er sygemeldt eller tilhører en risikogruppe, opfordrer Kirkeministeriet menighedsrådene til, gennem lokale samarbejder og gensidig bistand, at finde fleksible løsninger.

Kirkeministeriet har behandlet dette i sin Q&A Q4, 8-12, og biskopperne har behandlet det i deres vejledninger af 16. og 18. marts 2020.

## Spørgsmål 2.3: Hvilke krav er der til medarbejdere, der deltager i kirkelige handlinger?

Ifølge Bekendtgørelsens § 7 **skal** det sikres, at folkekirkens medarbejdere overholder Sundhedsstyrelsens anbefalinger om god hygiejne og hensigtsmæssig adfærd. Biskopperne anbefaler, at kirkebetjeningen anvender engangshandsker.

Kirkeministeriet har behandlet dette i sin Q&A Q3 og biskopperne har behandlet det i deres vejledning af 18. marts 2020 og [vejledning af 25. marts 2020 til præster og kirkebetjening i forbindelse begravelser/bisættelser](https://kobenhavnsstift.dk/aktuelt/nyheder/vejledning-om-begravelse-og-bisaettelse).

## Spørgsmål 2.4: Hvilke opgaver kan menighedsrådene pålægge medarbejderne at løse?

Kirkeministeriet og biskopperne skriver, at menighedsrådenes ansatte kan blive bedt om at bistå ved strengt nødvendige administrative opgaver, f.eks. i forbindelse med dødsanmeldelse, dåb, vielser, udbetaling af løn eller betaling af forfaldne fakturaer samt oprydning og fornøden rengøring efter de gennemførte kirkelige handlinger.

Kirkeministeriet uddyber, at helt undtagelsesvist kan menighedsrådenes ansatte som følge af udefra kommende hændelser, f.eks. ekstremt vejr, brand eller anden ulykke blive bedt om - som en enkeltstående handling - at føre tilsyn med kirkens bygninger, såfremt denne opgave ikke kan varetages af kirkeværgen. Folkekirkens ansatte kan således ikke pålægges at udføre andre af deres almindelige opgaver. Som følge heraf kan menighedsrådenes ansatte ikke sættes til at udføre almindelige rengørings-, vedligeholdelses-, tilsyns- eller administrationsopgaver, som ikke kan udføres hjemmefra.

Menighedsrådenes ansatte skal som udgangspunkt lave det, som de er ansat til. Denne særlige situation kan dog kræve, at medarbejderne kan blive bedt om at løse andre opgaver, under iagttagelse af sundhedsmyndighedernes anvisninger.

Kirkeministeriet har behandlet dette i sin Q&A Q5-7 og biskopperne har behandlet det i deres vejledninger af 16. og 18. marts 2020.

## Spørgsmål 2.5: Kan der afholdes personalemøder?

Ja, personalemøder holdes ifølge Kirkeministeriet på Skype eller telefon og kan ifølge Kirkeministeriet kun holdes ved fremmøde, hvis det er strengt nødvendigt at hensyn til vigtig information og videndeling. Der må maksimalt være 10 deltagere i et fysisk møde, og sundhedsmyndighedernes anvisninger skal overholdes.

Landsforeningens vurdering er, at der ikke kan afholdes fysiske personalemøder, da det ikke vurderes at være strengt nødvendigt i disse tider.

Kirkeministeriet har behandlet dette i sin Q&A Q17 og biskopperne har behandlet det i deres vejledning af 12. marts 2020.

## Spørgsmål 2.6: Kan medarbejderne pålægges ferieafvikling og/eller afspadsering, når de er hjemsendt, hvis der ikke er mulighed for hjemmearbejde?

Medarbejderne kan ikke pålægges ferieafvikling, da de almindelige varslingsregler er gældende, dvs. 1 måneds varsel for afvikling af restferie og særlige feriedage.

Det er uafklaret, om medarbejderne i folkekirken kan pålægges afspadsering.

Vi afventer en trepartsaftale på det offentlige område svarende til aftalen på det private område.

## Spørgsmål 2.7: Kan aftalt ferie ændres på grund af hjemsendelse?

Medarbejderen har ikke krav på at få ændret sin allerede planlagte ferie, uanset om en ellers planlagt ferierejse er blevet aflyst. Arbejdsgiver og medarbejder har dog altid mulighed for at aftale, at ferien holdes på et andet tidspunkt.

## Spørgsmål 2.8: Hvordan aflønnes timelønnede ansatte i den periode, hvor de har tjenestefri med løn?

Ifølge Kirkeministeriet er det p.t uafklaret, hvordan timelønnede skal aflønnes i den periode, hvor de helt eller delvist ikke kan møde på arbejde eller arbejde hjemmefra. Dette spørgsmål søges afklaret snarest muligt.

Kirkeministeriet har behandlet dette i sin Q&A Q15.

## Spørgsmål 2.9: Kan en arbejdsgiver vælge at udskyde ansættelse af sæsonansatte til den nuværende situation er overstået?

Hvis arbejdsgiver allerede på nuværende tidspunkt har indgået en fast aftale om ansættelsestidspunkt for en sæsonansat, skal denne aftale overholdes, også selv om det betyder, at den ansatte skal begynde med at arbejde hjemme eller have tjenestefri med løn (og pligt til at være til rådighed for arbejdsgiver). Tilsvarende gælder ved almindelige nyansættelser, hvor det er aftalt, at den nyansatte skal begynde i den periode, hvor folkekirkens ansatte ikke skal møde som sædvanligt.

Kirkeministeriet har behandlet dette i sin Q&A Q16.

## Spørgsmål 2.10: Er ansatte i kirker/kapeller og på kirkegårde/krematorier udsat for øget smitterisiko ved håndtering af kister eller aske fra kremerede?

Nej. Ifølge Sundhedsstyrelsen smitter virus fra person til person via dråber.

Virus kan ikke smitte gennem huden, fx på hænder, men smitter gennem slimhinder, typisk i næse, mund og øjne. Man skal således fortsat sørge for at efterleve de generelle retningslinjer om god håndhygiejne med hyppig håndvask/brug af håndsprit.

Ifølge Styrelsen for Patientsikkerheds hotline (70 20 02 66) kan COVID-19-virus overleve i ca. 48 timer på overflader.

[Ifølge Sundhedsstyrelsens retningslinjer for håndtering af COVID-19 i sundhedsvæsenet](https://www.sst.dk/da/Udgivelser/2020/Retningslinjer-for-haandtering-af-COVID-19) (pr. 19. marts 2020) gælder der følgende retningslinjerne for håndtering af afdøde med mistænkt eller bekræftet COVID-19-smitte: ”Lig håndteres på linje med lig af afdøde, der har lidt af andre, ikke alment farlige smitsomme sygdomme. Der er ingen restriktioner vedrørende udførsel af lig fra Danmark, men den, der udfører et lig til udlandet, skal være opmærksom på, om det pågældende land har restriktioner mod indførsel af lig af afdøde med COVID-19.”

Kirkeministeriet har behandlet dette i sin Q&A Q13.

# 3.0 Menighedsrådets arbejde

BEMÆRK: Kirkeministeriet forventes medfør af § 12 d, stk. 2, i lov om foranstaltninger mod smitsomme og andre overførbare sygdomme at udstede en bekendtgørelse om mulighed for midlertidig fravigelse af regler om møder i menighedsråd og i disses udvalg som led i håndtering af Coronavirus-sygdom (COVID-19). Indtil den forventede bekendtgørelse udstedes, gælder nedenstående 3.1.-3.4.

## Spørgsmål 3.1: Skal møder i menighedsråd og provstiudvalg aflyses?

Ja, alle møder i menighedsråd og provstiudvalg skal ifølge Kirkeministeriet aflyses, medmindre der er uopsættelige spørgsmål til behandling på møderne. I givet fald skal mødet ifølge biskopperne afholdes som et skype- eller telefonmøde.

Vejledning til, hvordan et Skype- eller telefonmøde gennemføres, kan findes på nettet.
[Link til webinar fra Kirkeministeriet til videomøder og gruppesamtaler via Skype for Business.](http://www.kaltura.com/index.php/extwidget/preview/partner_id/2211051/uiconf_id/38983421/entry_id/0_oq7u5vz2/embed/auto?&flashvars%5bstreamerType%5d=auto&fbclid=IwAR1zRzyFzZg6F-7gDJsHDoR6fqwFbYsRdftNs670OozLvi_OxuxeKXsw_Sg)

Kirkeministeriet har behandlet dette i sin Q&A Q17, og biskopperne har behandlet det i deres vejledning af 16. marts 2020.

## Spørgsmål 3.2: Er det it-mæssigt sikkert at holde møder via Skype?

Ja, ifølge Kirkeministeriet er det sikkert at holde møder via Skype i forhold til cybersikkerhed, og samtalen/mødet kan ikke aflyttes. Al kommunikation over Skype eller Teams kører 'https,' som betyder, at trafikken er krypteret. Hvis der under et Skype- eller Teams- møde samtidigt 'chattes', gemmes chatten i den mappe, som i Outlook hedder 'samtaleoversigt'. Denne mappe – som resten af indholdet i Outlook – er gemt i Office365, som fysisk befinder sig indenfor EU.

VPN – som anvendes på Kirkenet-pc'er i form af 'AnyConnect' – giver ikke yderligere sikkerhed i forhold til Skype- eller Teams-mødet.

VPN beskytter derimod pc'en og eksempelvis brugen af Personregistrering, F2 osv. Det er derfor vigtigt, at VPN (=AnyConnect) aktiveres, når man arbejder ved pc'en.

Kirkeministeriet har behandlet dette i deres Q&A Q19.

## ****Spørgsmål 3.3: Hvordan sikres det, at beslutninger underskrives, hvis de træffes via Skype- eller**** telefonmøder?

I Skype er der mulighed for at oprette en chat, hvor alle kan give deres mening til kende på skrift – gem da en udskrift af chatten.

Ved telefonmøder kan I efterfølgende lave en godkendelsesprocedure via DAP'en, hvor I tilkendegiver jeres svar via mail.

Uanset om beslutninger træffes via Skype eller telefon, og om beslutninger skrives i en Skype-chat eller en mail, er det Landsforeningens vurdering, at de efterfølgende skal føres til beslutningsprotokol, når I kan afholde ”rigtige” menighedsrådsmøder igen.

## ****Spørgsmål 3.4: Kan formanden træffe beslutninger på menighedsrådets vegne i større udstrækning end normalt?****

Nej, det er Landsforeningens vurdering, at formanden som hidtil kun kan træffe beslutninger af uopsættelig karakter. Biskopperne har i deres vejledning åbnet for muligheden for, at møder kan afholdes som Skype- eller telefonmøder, så beslutninger kan træffes uden personligt fremmøde (se spørgsmål 3.1-3.2).

## ****Spørgsmål 3.5: Hvordan godkendes fx årsregnskabet eller beslutning om nye fælles menighedsråd, når der er frist 1. april, og menighedsrådet ikke må mødes?****

**Fristerne er udskudt, og er som følger:**

Vedr. regnskab 2019 og budget 2021

Fristen for provstiudvalgets udmelding af foreløbige driftsrammer for kirkekasserne for 2021 er ændret til den 1. maj 2020.

Fristen for menighedsrådenes og provstiudvalgenes aflevering af regnskab for 2019 er ændret til den 1, maj 2020.

Vedr. oprettelse af fælles menighedsråd

Fristen for beslutning og indberetning af en ændret struktur gennem oprettelse af nye fælles menighedsråd, ændring af fælles menighedsråd eller opløsning af fælles menighedsråd med virkning fra menighedsrådsvalget 2020 ændres til den 19. april 2020.

Dette fremgår af kirkeministeriets nyhed fra 20. marts, som findes [her](https://www.km.dk/aktuelt/singlevisning/news/kirkeministeriet-har-aendret-frister/?no_cache=1&tx_news_pi1%5Bcontroller%5D=News&tx_news_pi1%5Baction%5D=detail&cHash=eac9292459d6b721cae0b303a6546acc).

## ****Spørgsmål 3.6: Hvad med orienteringsmødet den 12. maj 2020?****

Om orienteringsmødet den 12. maj 2020 bliver påvirket, ved vi ikke på nuværende tidspunkt. Hvis det bliver tilfældet, vil dette blive meldt ud.

Vær opmærksom på, at sidste frist for indkaldelse til orienteringsmødet fortsat er den 21. april 2020.

# Sundhedsmyndighedernes anbefalinger for at undgå smittespredning

Vask hænder tit eller brug håndsprit. Host eller nys i ærme. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Hold afstand.